Ce este extensia pentru folosirea cheii?
Extensia pentru folosirea cheii (KUE) definește modul în care poate fi utilizat un certificat. Puteți utiliza o extensie pentru folosirea cheii pentru a restricționa operațiile pe care le poate efectua cheia publică dintr-un certificat. De exemplu, puteți crea un certificat pentru a semna e-mailuri, dar nu pentru a le cripta. Certificatul pentru folosirea cheii extinse (EKU) este similar cu KUE, dar definește un certificat în funcție de “scop” (de exemplu, de a semna răspunsuri OCSP, de a identifica un client SSL, ș.a.m.d.). EKU este mai nou și mai extensibil decât KUE, astfel că este frecvent considerat mecanismul principal de restricție a utilizărilor. Puteți configura extensia pentru folosirea cheii extinse într-o etapă ulterioară în acest asistent.

Puteți utiliza următoarele extensii pentru folosirea cheii:

Semnătură: Selectați această opțiune când cheia publică a certificatului este utilizată cu un mecanism de semnătură digitală pentru a admite alte servicii de securitate în afară de semnarea certificatelor.

Nerepudiere: Selectați această opțiune când cheia publică a certificatului este utilizată pentru verificarea semnăturilor digitale utilizate pentru a oferi un serviciu de nerepudiere care protejează împotriva falsei negări a anumitor acțiuni. Nerepudierea asigură că o parte a unui conflict nu poate repudia sau infirma valabilitatea unei declarații sau a unui contract. 

Cifrarea cheilor: Selectați această opțiune când cheia publică a certificatului este utilizată pentru criptarea unei chei, indiferent de scop. Cifrarea cheilor este utilizată pentru transportul cheilor și împachetarea cheilor (sau administrarea cheilor).

Cifrarea datelor: Selectați această opțiune când cheia publică a certificatului este utilizată pentru cifrarea altor date despre utilizator în afara cheilor criptografice.

Acord cheie: Selectați această opțiune când cheia publică a certificatului este utilizată pentru acordul cheilor. Protocolul de acord al cheilor (cunoscut și ca protocolul de schimb al cheilor) este utilizat când două părți convin asupra unei chei de utilizat într-un sistem criptografic cu cheie secretă în care cheile pot fi partajate liber și în siguranță în orice mediu nesigur. (De exemplu, în cazul în care cheile Diffie-Hellman sunt utilizate pentru administrarea cheilor, această extensie este selectată.)

Semnarea certificatelor: Selectați această opțiune când cheia publică a certificatului este utilizată pentru verificarea unei semnături în certificate cheie publice. Certificatele cu această extensie sunt certificate ale autorității de certificare (CA). Dacă această extensie este alocată unui certificat, trebuie selectată de asemenea opțiunea “Utilizează acest certificat ca autoritate de certificare” în extensia pentru constrângeri de bază (BCE). BCE este afișat ulterior în acest asistent.

Semnare CRL: Selectați această opțiune când cheia publică a certificatului este utilizată pentru verificarea unei semnături într-o listă de revocare a certificatelor (CRL).

Numai cifrare: Selectați această opțiune doar când este definit și acordul cheie. Indică următorul fapt: cheia publică a certificatului poate fi utilizată pentru criptarea datelor în timp ce se efectuează acordul cheilor.

Numai decifrare:  Selectați această opțiune când este definit și acordul cheilor, pentru a indica următorul fapt: cheia publică a certificatului poate fi utilizată pentru decriptarea datelor în timp ce se efectuează acordul cheilor.

Ce înseamnă “Această extensie este critică”?
Aceasta este cunoscută și drept “indicatorul de nivel critic”. Este un fanion care indică software-ului care utilizează certificatul cât este de precaut să se ignore extensia pentru folosirea cheii dacă nu este recunoscută. Certificatul va fi respins dacă software-ul nu recunoaște o “extensie critică”.